Lisbeth Bech-Nielsen (SF), 2025-11-06:
Lad mig først sige, at jeg synes, det er rigtig godt, at vi er medlem af et EU, som sørger for, at der skal være orden i penalhuset, der skal være orden i sagerne, der skal være rettigheder til både virksomheder og borgere i den nye tid, vi lever i, hvor data er det nye guld, og hvor der er mulighed for massive overvågning fra techgiganters side, men også fra stater, som ikke respekterer deres borgeres privatliv.
Derfor er det rigtig godt.
Det er den ene side af vægtbalancen, hvis man kan sige det.
Den anden side er selvfølgelig, at hvis vi behandler borgernes og virksomhedernes data med omtanke og respekt, kan det samtidig bruges til ufattelig mange gode ting som sygdomsbehandling, forskning, nye virksomheder og andet.
Jeg synes personligt ikke, at vi i Danmark altid betræder den sti 100 pct. rigtigt.
Vi har måske næsten været belastet af at være et land, hvor der har været enorm stor tillid fra borgerne til staten igennem årtier, og derfor er respekten for borgernes data nogle gange lidt løs i min optik.
Jeg synes tit, det er spændende at sammenligne os med Estland, som jo i dag er et land, det ikke er mærkeligt at sammenligne Danmark med.
Det er et moderne land, utrolig digitaliseret, og hvor borgerne også ønsker den her digitalisering, men med respekt for deres privatliv.
De har indrettet sig kolossalt anderledes, og det er jo på grund af deres historik med at være underlagt et Sovjet med massiv overvågning.
Derfor siger de: Vi vil rigtig gerne vil være et land, der er ekstremt digitaliseret, og hvor vores data også kan komme i spil på en ordentlig måde, men der skal være vandtætte skodder og respekt omkring brugen af vores data.
Det må jeg sige at jeg synes er anderledes i Danmark på mange områder, og der kan man se, hvor meget historie og kultur også spiller ind, når vi indretter og som samfund.
Men i det her konkrete forslag om datadelingsloven er der nogle enkelte ting, jeg gerne vil dykke ned i.
Det ene er, som hr. Kim Edberg Andersen også var inde på, Digitaliseringsministeriets vurdering af, at man ikke kan lave administrativ rekurs, altså ordne tingene i mindelighed, hvis nogen føler, at deres rettigheder er trådt under fode, fordi dataforordningens artikel 37, stk. 8, siger, er kompetente myndigheder ikke må søge eller modtage instrukser med henblik på enkeltsager fra nogen anden offentlig myndighed eller nogen privat part.
Der synes jeg lige, at vi skal tage en runde mere på det og sige: Kan det være rigtigt?
Vi skal ikke afskære borgere, der måske hverken har overskud, menneskeligt eller økonomisk, til at gå rettens vej, hvis de føler, at deres sag skal prøves.
Der er en utrolig stor ulighed i vores retssystem, fordi det altså kræver ret meget at få retfærdigheden til at ske fyldest.
Så det synes jeg virkelig at vi skal tage en runde mere på.
Når vi så også har et høringssvar fra Danske Regioner, der understreger, at deres opfattelse er, at der ved enhver anmodning om oplysninger burde ske en overvejelse om, hvorvidt personoplysninger er nødvendige for Digitaliseringsstyrelsens opgavevaretagelse efter dataforordningen, og svaret alene er, at der altid skal være proportionalitet i det, synes jeg, man skal overveje, hvorfor der er en ret stor organisation, der finder det nødvendigt at skrive det her.
Det synes jeg også skal stå markant klarere i loven.
Det sidste, jeg har at sige her, er min kæphest: Kompetente myndigheder, der skal kontrollere ikke bare private virksomheder, men også statens omgang med borgernes data, skal have armslængde.
Det duer ikke, at det er Digitaliseringsstyrelsen, der skal holde øje med f.eks. Digitaliseringsministeriet.
Det er en uskik, og det er også derfor, der ikke er ret mange andre europæiske lande, der gør det på den måde.
Vi har talt om det før i forhold til andre forordninger og andet, der skal ind i dansk lovgivning.
Vi bør have armslængde, fordi her ikke kun handler om virksomheder, men også handler om det offentliges omgang med og respekt for borgernes data.
Derfor synes jeg ikke, at vi kommer til at leve op til lovens § 4 om, at Digitaliseringsstyrelsen skal være upartisk og fri for udefrakommende indflydelse.
Altså helt ærligt, det kan man faktisk ikke engang bede en styrelse om.
Så det er altså en ommer.
Tak for ordet.